Laululinde on Eestis üle saja liigi, linnuliike üldse on kohatud 375 erinevast liigist. Kui  palju on aga lindudest laule loodud? Keegi ei tea. Ehk tasuks kokku lugeda? Just nüüd, kus Eesti Ornitoloogiaühing peab oma 90-ndat juubelisünnipäeva. 05. juuni õhtul kell 18 võtavadki Käsmus linnuteemalised laulud laulda Bonzo, Triinu Taul, Luisa Värk ning Toomas Krall. Muusikutest on laval Margus Kappel, Ain Varts, Raul Vaigla ja Toomas Rull. Muidugi võivad kaasa laulda ka kõik lava ees olijad, sest kes ei oskaks selliseid rahvalauludeks kujunenud "linnulaule" nagu "Õrn ööbik" või "Nii kui üks pääsuke", "Sinilind" või "Tahan lennata"? Kui veel lisada Ruja "Must ronk", Consiliumi "Kägu" või võõramaist päritolu "Valge tuvi kohvik" ja "Kondori lend", saab igaüks aru, et need on ju kõik vanad head laulud, mida ikka ja jälle kuulata tahaks. Lauldavatest lindudest vestavad juttu Aleksei Turovski ja Peep Veedla. Laulude ja jutu taustaks on kaunis vaade merele. Peale kontserdi lõppu võtavad aga linnutundjad huvilised kaasa Käsmu küla vahele päris linnulaulu kuulama ja ära tundma. Neil hilistel õhtutundidel on solistideks rästad ja põõsalinnud,vindid ja lehelinnud...